སྲོང་བཙན་གྱི་སྔོན་དང་།བཙན་པོ་དར་མའི་རྗེས་ཀྱི་དུས་ཡུན་ངེས་ཅན་ཞིག་རིང་གི་མདོ་ཁམས་ཀྱི་ལོ་རྒྱུས་བརྗོད་པར་དཀའ་ངལ་ཆེན་པོ་ཞིག་ཡོད་པ་ནི།བོད་ཀྱི་དེབ་ཐེར་སྔ་མ་ཁག་ཏུ་དེ་དག་གི་སྐོར་གསལ་ཁ་ཅན་ཞིག་མེད་པ་དེ་རེད།དེང་གི་མདོ་ཁམས་ཀྱི་ལོ་རྒྱུས་འབྲི་མཁན་ཚོས་དུས་སྐབས་དེ་དག་གི་ལོ་རྒྱུས་འབྲི་རྒྱུ་དེ་གལ་ཧ་ཅང་ཆེ་བ་རྟོགས་མོད།བོད་ཡིག་གི་རྒྱུ་ཆའི་ཚད་བཀག་གི་དབང་གིས་སྐབས་དེའི་གནས་ཚུལ་འབྲི་དུས་བྱེད་གཏད་དཀའ་བའི་གནས་སུ་གྱར་ཡོད་པ་ཁོང་ཚོས་བྲིས་པའི་དེབ་ལས་ཚོར་ཐུབ།རྒྱའི་ལོ་རྒྱུས་ཡིག་ཚང་སོགས་ན་གནའ་སྔ་མོའི་དུས་ཀྱི་མདོ་ཁམས་ཀྱི་གནས་ཚུལ་མི་ཉུང་བ་ཞིག་ཐར་ཐོར་དུ་བཀོད་ཡོདདཔེར་ན་ཆཱང་གི་སྐོར་དང་།ལྡོང་མི་ཉགའ་ཞ་སོགས་ལྟ་བུནའང་།མདོ་ཁམས་ཀྱི་གནའ་བོའི་ལོ་རྒྱུས་འབྲི་མཁན་ལ་ལས་སྐབས་རེར་རྒྱའི་གནའ་བོའི་ལོ་རྒྱུས་ཡིག་ཚང་དུ་རྫུན་གྱི་ཆ་མང་བས་ཡིད་རྟོན་ཅི་ཡང་མེད་ཚུལ་བརྗོད་པ་དང་།ཡང་སྐབས་རེར་མི་འདོད་བཞིན་དུ་རྒྱའི་ལོ་རྒྱུས་ཡིག་ཚང་དུ་ཡོད་པའི་ཆཱང་དང་།འ་ཞ།ལྡོང་སོགས་ཀྱི་སྐོར་རང་གི་བརྩམས་ཆོས་སུ་མི་འདྲེན་ག་མེད་བྱུང་སྟེ་སྟོང་ཆ་སྐོང་ཐབས་བྱས་ཡོད།ཡིན་ན་ཡང་རྒྱའི་ལོ་རྒྱུས་བསམ་བློར་རྒྱུས་ཆེན་པོ་མེད་པ་དང་།རྒྱའི་ལོ་རྒྱུས་ཡིག་ཚང་དུ་བཀོད་པའི་ལོ་རྒྱུས་ཀྱི་རྒྱུ་ཆར་དབྱེ་ཞིབ་དང་།བརྡར་ཤ་གཅོད་པ་དང་།འདེམས་བསལ་སྤང་བླང་གི་ནུས་པས་མ་འདངས་པ།ལོ་རྒྱུས་རིག་པའི་ཤེས་ཡོན་དང་རིག་གཞུང་ཞིབ་འཇུག་གི་སྦྱོང་བརྡར་ཞན་པ་སོགས་ཀྱི་རྐྱེན་པས་ཁོང་ཅག་གིས་བྲིས་པའི་ས་གནས་ལོ་རྒྱུས་སུ་ནོར་འཁྲུལ་མང་པོ་བྱུང་ཡོད།